अगर इस फिल्म के डायरेक्टर साकेत चौधरी की बात करें तो उनके नाम शाहरुख खान की फिल्म 'फिर भी दिल है हिदुस्तानी' भी दर्ज है। अब यह बात अलग है कि साकेत उस वक्त इस फिल्म के डायरेक्टर के सहायक हुआ करते थे। बतौर डायरेक्टर उनके नाम लीक से हटकर बनी फिल्में 'प्यार के साइड इफेक्ट्स' और बाद में इसी फिल्म का सीक्वल 'शादी के साइड इफेक्ट्स' भी दर्ज है। अब अगर उनकी इस नई फिल्म की बात करें तो यकीनन यह फिल्म साकेत की अब तक की पिछली फिल्मों के मुकाबले कहीं दर्जे बेहतर है। उन्होंने इस बार यह भी साबित करने की कोशिश की है कि अगर उनके पास दमदार और अच्छी स्क्रिप्ट हो तो वह एक ऐसी फिल्म बनाने का दम भी रखते हैं जो दर्शकों की हर क्लास की कसौटी पर खरा उतरने का दम रखती हो।कहानी- फिल्म की कहानी चांदनी चौक की मेन बाजार में रेडीमेड गार्मेंट्स का शोरूम चलाने वाले पुरानी दिल्ली की तंग गलियों में रहने वाले राज बत्रा (इरफान खान) की है। राज सरकारी स्कूल में हिंदी मीडियम से पढ़ा हुआ है और उसे टूटी-फूटी अंग्रेजी बोलनी भी आती है। वहीं, अगर उसकी खूबसूरत वाइफ मीता उर्फ मीठू (सबा कमर) की बात करें तो उसे जमकर अंग्रेजी बोलनी आती है। मीता का बस एक ही सपना है कि उसकी इकलौती बेटी पिया बत्रा शहर के टॉप अंग्रेजी मीडियम में स्टडी करे। राज अपनी वाइफ को बहुत चाहता है और अपनी वाइफ के इस सपने को पूरा करने की कोशिश में लग जाता है। राज और मीता अपनी ओर से बहुत कोशिश करते हैं कि उनकी बेटी का ऐडमिशन अंग्रेजी मीडियम स्कूल में हो जाए। अपने इस सपने को पूरा करने के लिए दोनों चांदनी चौक से दूर वसंत विहार रहने के लिए जाते है और कई स्कूलों में पूरी तैयारी के साथ इंटरव्यू देने जाते है। लेकिन उनकी सभी कोशिशें नाकाम हो जाती हैं और तब उन्हें पता चलता है इन टॉप स्कूलों में गरीब कोटे में उनकी बेटी का ऐडमिशन हो सकता है। बस फिर क्या दोनों बेटी को साथ लेकर एक स्लम बस्ती में रहने भी आ जाते हैं। ऐक्टिंग- तारीफ करनी होगी इरफान खान की जिन्होंने चांदनी चौक के एक ऐसे बिजनसमैन के रोल को पर्दे पर जीवंत कर दिखाया है जो सरकारी स्कूल से पढ़ा हुआ है। यकीनन इस किरदार में इरफान ने बेहतरीन ऐक्टिंग की है और इरफान की वाइफ के रोल में सबा कमर का परफॉरमेंस भी तारीफ के काबिल है। इन दो कलाकारों के बीच दीपक डोबरियाल ने अपनी बेहतरीन ऐक्टिंग के दम पर कम फुटेज मिलने के बावजूद कमाल का अभिनय किया है। स्कूल को अपने कायदे-कानूनों पर चलाने वाली प्रिसिंपल के रोल में अमृता सिंह अपने किरदार में जमीं हैं। निर्देशन- साकेत चौधरी ने एक कसी हुई दमदार स्क्रिप्ट पर पूरी ईमानदारी के साथ काम किया है। वहीं, साकेत ने ऐसे टॉपिक पर बनी फिल्म में कई ऐसे लाइट सीन भी रखे जो दर्शकों को गुदगुदाने का काम करते हैं। दिल्ली की लोकेशन को साकेत ने अच्छे ढंग से पेश किया है। फिल्म में कई बेहतरीन वन लाइनर भी हैं। बेशक इंटरवल के बाद फिल्म की रफ्तार कम हो जाती है लेकिन यह साकेत के दमदार निर्देशन का ही कमाल है कि उन्होंने फिल्म को कहीं भी डॉक्युमेंट्री नहीं बनने दिया। संगीत- इस फिल्म की रिलीज से कई हफ्ते पहले ही फिल्म के दो गाने 'सूट-सूट जिंदड़ी' और 'इश्क तेरा तड़पावे' म्यूजिक लवर्स की जुबान पर हैं। वहीं, डायरेक्टर साकेत की तारीफ करनी होगी कि उन्होंने इन गानों को ऐसी सिचुएशन पर फिट किया है जहां यह कहानी में रुकावट नहीं बनते।इस फिल्म का रिव्यू गुजराती में पढ़ने के लिए क्लिक करें